Victory Through Air Power

Victory Through Air Power on Walt Disneyn tuottama elävää kuvaa ja animaatiota yhdistelevä propagandaelokuva vuodelta 1943. Elokuva perustuu Alexander de Severskyn samannimiseen kirjaan. Elokuva pyrki vaikuttamaan siihen, millaista strategiaa Yhdysvallat käyttäisi toisessa maailmansodassa. Seversky tähdensi pitkän kantaman pommikoneiden ja ilmaherruuden merkitystä sekä taisteltaessa natsi-Saksaa vastaan että hyökättäessä Japaniin. Hän piti maavoimia ja laivaston pieniä hyökkäyskoneita siltä osin merkityksettöminä.

Jo ennen kuin Yhdysvallat liittyi toiseen maailmansotaan, The Walt Disney Company oli alkanut tuottaa koulutuselokuvia Yhdysvaltain armeijalle ja laivastolle ja propagandaelokuvia hallitukselle. Syynä olivat paitsi isänmaallisuus, myös työpula ja studion lakonuhka.Gabler 2008, s. 405–407. Disney-studiosta tuli jopa hallituksen haara, elokuvatehdas, jonka tuotannosta 94 prosenttia meni hallitukselle.Gabler 2008, s. 413, 431.

Walt Disney halusi vaikuttaa sodan kulkuun. Hän innostui Severskyn kirjasta vuonna 1942 ja vakuuttui sen ideoista. Niinpä hän hankki elokuvaoikeudet ja ryhtyi suunnittelemaan elokuvaa. Asevoimien edustajat eivät innostuneet Severskyn näkemyksistä, ja laivasto jopa lupasi tarjota studiolle niin paljon tilauksia, ettei muiden elokuvien teolle jäisi tilaa.Gabler 2008, s. 416. Victory Through Air Power ei ollut hallituksen rahoittama vaan studion oma tuotanto, ja sen toivottiin tuottavan voittoa.Gabler 2008, s. 427.

Elokuvaa alettiin kuvata lokakuussa 1942,Gabler 2008, s. 418. ja siinä yhdistetään piirroselokuvaa ja studiossa kuvattua Severskyn esitelmöintiä.

Victory Through Air Power alkaa johdannolla, jossa ylistetään kenraali Billy Mitchelliä. Piirrosjakso ”Ilmailun historiaa” kuvaa huumorin ryydittämänä lentokoneiden vaiheita Yhdysvalloissa alkaen Wrightin veljeksistä aina toisen maailmansodan aikoihin. Johdannon jälkeen Seversky esitelmöi sodan syistä ja siinä käytetyistä strategioista sekä puolustaa strategisia ilmapommituksia. Hänen näkökohtiaan havainnollistetaan piirrosanimaatioilla, jotka ovat välillä ”erittäin kekseliäitä”.Maltin 2000, s. 63. Elokuvan päätteeksi esitetään ihannoituna, isänmaallisena ja osin vertauskuvallisena piirroselokuvana tuleva taistelu, joka noudattaa ehdotettua strategiaa: Yhdysvaltain kotka iskee Japanin mustekalan sydämeen.

Elokuva sai arvostelijoilta ristiriitaisen vastaanoton,Maltin 2000, s. 64. eikä se menestynyt teattereissa, vaan tuotti noin 400 000–500 000 dollaria tappiota. Myöhemmin elokuvasta leikatut otteet, varsinkin ”Ilmailun historia”, lopulta kattoivat tappiot.Gabler 2008, s. 430. Elokuvan musiikki sai Oscar-ehdokkuuden.

Yhdysvaltain laivasto suhtautui elokuvaan kielteisesti, kun taas Britannian ilmavoimat arvosti sitä. Elokuvan näkivät presidentti Franklin D. Roosevelt ja Yhdistyneen kuningaskunnan pääministeri Winston Churchill.Gabler 2008, s. 429.

Teatterikierroksen jälkeen elokuvaa ei esitetty yli kuuteenkymmeneen vuoteen. Victory Through Air Power julkaistiin Yhdysvalloissa DVD:llä vuonna 2004.Walt Disney on the Front Lines DVD Review. UltimateDisney.com 8.5.2004  Elokuvaa ei ole levitetty Suomessa. Ruotsissa sen esittäminen kiellettiin vuonna 1944.Victory Through Air Power (1943). Svensk Filmdatabas 

Lähteet



Luokka:Vuoden 1943 yhdysvaltalaiset elokuvat
Luokka:Tietokirjoihin perustuvat elokuvat
Luokka:Yhdysvaltalaiset animaatioelokuvat
Luokka:Disneyn elokuvat
Luokka:Yhdysvaltalaiset sotaelokuvat
luokka:Propagandaelokuvat
Luokka:Propaganda Yhdysvalloissa
Luokka:Elokuvat ilmailusta
Luokka:Yhdysvallat toisessa maailmansodassa